Strömer (Fisch)
De Riemlig oder Ryslig (Telestes souffia oder au Leuciscus souffia agassii;  alemanischi Näme) isch e Süesswasserfisch wo rund um d Alpe haimisch isch, aber starch gföördet isch.

Uussie
De Riemlig isch e längliche silbrige Fisch mit ere dunklere Obersiite und graue Flosse, uf de Siite het er e dunkle Straiffe. Er werd 10 bis 15 cm lang.

Verbraitig
De Riemlig isch im Iizugspiet vom Rotte, em obere Rhii und de obere Donau haimisch, aso vo Frankriich öber d Schwiiz und Tütschland, Ööstriich, Slowenie bis uf Kroatie. De Ryslig mag klaari Flüss mit ere määssige Ströömig und eme chiisige Grund. Er cha au i Seeje bis 700 müM vorchoo. Möglicherwiis isch de Ryslig vom Iizugspiet vom Rhii und vo de Donau en Underart und werd drumm au Telestes souffia agassii gnennt. A de Alpesüüdsiite, z Italie und im Tessin isch degege de nööch verwandti Strigione (Telestes muticellus) haimisch.

Lebeswiis
De Riemlig, wo i de Laichzitt und im Summer starchi Ströömig mag, zücht sich im Winter a tüüffi Stele zrugg, wo nu e fiini Ströömig hend. Er fresst Wirbelloosi und Alge. D Laichziit goot vom Märze bis in Mai, wenn d Wassertemperatur öber 12 Grad stiigt. S Wiibli lait 1'500 bis 6'200 Aier a Stele mitere starche Ströömig und eme chiisige Grund.

Büecher
 Maurice Kottelat: European Freshwater Fishes; Cornol 2007. ISBN 978-2-8399-0298-4
 Steinbachs Naturführer: Süßwasserfische. Ulmer, Stuttgart 2003, ISBN 3-80014-296-1

Weblink 
 
 

Wyssfische